CELEX: 32022D0500
Language: fi
Date: 2022-03-25 00:00:00
Title: Komission täytäntöönpanopäätös (EU) 2022/500, annettu 25 päivänä maaliskuuta 2022, Venäjän Ukrainaan tekemän hyökkäyksen vahvistamisesta merkittävän markkinahäiriön aiheuttavaksi poikkeukselliseksi tapahtumaksi

29.3.2022   
               
               
                  FI
               
               
                  Euroopan unionin virallinen lehti
               
               
                  L 101/45
               
            
         KOMISSION TÄYTÄNTÖÖNPANOPÄÄTÖS (EU) 2022/500,
         annettu 25 päivänä maaliskuuta 2022,
         Venäjän Ukrainaan tekemän hyökkäyksen vahvistamisesta merkittävän markkinahäiriön aiheuttavaksi poikkeukselliseksi tapahtumaksi
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Euroopan meri-, kalatalous- ja vesiviljelyrahaston perustamisesta ja asetuksen (EU) 2017/1004 muuttamisesta 7 päivänä heinäkuuta 2021 annetun Euroopan parlamentin ja neuvoston asetuksen (EU) 2021/1139 (1) ja erityisesti sen 26 artiklan 2 kohdan toisen alakohdan,
         sekä katsoo seuraavaa:
         
                     (1)
                  
                  
                     Venäjän 24 päivänä helmikuuta 2022 aloittama sotilaallinen hyökkäys Ukrainaan vaikuttaa unionin kalatalous- ja vesiviljelyalan toimijoihin. Venäjältä ja Ukrainasta peräisin olevien kalatalous- ja vesiviljelyalan kannalta keskeisten hyödykkeiden kauppavirtojen häiriintyminen on kiihdyttänyt äkillisesti keskeisten tuotantopanosten, kuten energian ja raaka-aineiden, hintojen nousua. Lisäksi kuljetusten keskeytyminen, joka on seurausta Ukrainan lentokenttien kärsimistä vaurioista Venäjän hyökkäyksen aikana sekä kaiken kaupallisen kuljetustoiminnan keskeyttämisestä Ukrainan satamissa, on vaikuttanut merkittävästi Ukrainan ja unionin väliseen kauppaan. Kriisillä on todennäköisesti vakavia vaikutuksia viljan, kasviöljyjen ja vähärasvaisen kalan toimituksiin Ukrainasta ja Venäjältä unioniin, mikä johtaa energian hinnan nousun lisäksi kalanrehun hintojen jyrkkään nousuun ja aiheuttaa keskeisten raaka-aineiden puutetta. Osa unionin kalastuslaivastosta on keskeyttänyt pyynnin, koska kannattavuus on laskenut ja ne eivät voi kompensoida toiminnan kustannusten kasvua. Lisäksi Mustallamerellä toimivat kalastusalukset saattavat joutua sotilaallisten toimien kohteeksi, ja ne ovat siksi keskeyttäneet toimintansa ennaltaehkäisevästi. Kustannusten nousun ja raaka-aineiden puutteen vaikutukset kohdistuvat myös vesiviljely- ja jalostusalaan. Merkittävä kustannusten nousu ja kaupan häiriöt aiheuttavat siten merkittävän markkinahäiriön, johon on vastattava tuloksellisilla ja tehokkailla toimilla.
                  
               
                     (2)
                  
                  
                     Asetuksen (EU) 2021/1139 26 artiklan 2 kohdan mukaan tällaisissa tilanteissa Euroopan meri-, kalatalous- ja vesiviljelyrahastosta (EMKVR) voidaan korvata kalastus- ja vesiviljelyalan toimijoille tulojen menetyksistä tai lisäkustannuksista ja hyväksytyille tuottajaorganisaatioille ja tuottajaorganisaatioiden yhteenliittymille, jotka varastoivat kalastustuotteita Euroopan parlamentin ja neuvoston asetuksen (EU) N:o 1379/2013 (2) 30 ja 31 artiklan mukaisesti, aiheutuneita tiettyjä menoja, jotka eivät muutoin olisi tukikelpoisia.
                  
               
                     (3)
                  
                  
                     Asetuksen (EU) 2021/1139 26 artiklan 2 kohdan ensimmäisen alakohdan mukaisesti tällaisen markkinahäiriön tapauksessa tuen erityistavoitteena on oltava kalastus- ja vesiviljelytuotteiden kaupan pitämisen, laadun ja lisäarvon ja kyseisten tuotteiden jalostamisen edistäminen. Kyseisen 26 artiklan 2 kohdan toisen alakohdan mukaisesti tukea voidaan myöntää ainoastaan, jos komissio vahvistaa häiriön aiheuttavan poikkeuksellisen tapahtuman esiintymisen.
                  
               
                     (4)
                  
                  
                     Sen vuoksi on asianmukaista vahvistaa, että Venäjän Ukrainaan tekemä hyökkäys on merkittävän markkinahäiriön aiheuttava poikkeuksellinen tapahtuma.
                  
               
                     (5)
                  
                  
                     Asetuksen (EU) 2021/1139 39 artiklan mukaan korvaukset lisäkustannuksista tai tulonmenetyksistä ja muut kyseisessä asetuksessa säädetyt korvaukset myönnetään jossakin Euroopan parlamentin ja neuvoston asetuksen (EU) 2021/1060 (3) 53 artiklan 1 kohdan b–e alakohdassa tarkoitetuista muodoista. Jäsenvaltioiden tätä tarkoitusta varten laatimien menettelyjen on oltava kyseisen asetuksen 53 artiklan 3 kohdan mukaisia.
                  
               
                     (6)
                  
                  
                     Asetuksen (EU) 2021/1060 63 artiklan 2 kohdan mukaan menoihin voidaan myöntää EMKVR:n rahoitusosuus, jos ne ovat aiheutuneet tuensaajalle ja ne on maksettu sen päivän, jona jäsenvaltion EMVKR-ohjelma esitetään komissiolle, tai 1 päivän tammikuuta 2021, sen mukaan kumpi ajankohta on aikaisempi, ja 31 päivän joulukuuta 2029 välisenä aikana. Poikkeuksellisen tapahtuman, jonka esiintyminen vahvistetaan tällä päätöksellä, aiheuttaman merkittävän markkinahäiriön seurauksena syntyneiden menojen olisi kuitenkin asetuksen (EU) 2021/1139 26 artiklan 2 kohdan nojalla oltava tukikelpoisia 24 päivästä helmikuuta 2022, jolloin Venäjän hyökkäys Ukrainaan alkoi. Koska markkinahäiriöiden vaikutukset kalastus- ja vesiviljelyalalla todennäköisesti jatkuvat useiden kuukausien ajan, menojen olisi oltava tukikelpoisia, jos ne aiheutuvat viimeistään 31 päivänä joulukuuta 2022.
                  
               
                     (7)
                  
                  
                     Kun otetaan huomioon tarve ottaa pikaisesti käyttöön asetuksen (EU) 2021/1139 26 artiklan 2 kohdassa tarkoitettu tuki, tämän päätöksen olisi tultava voimaan seuraavana päivänä sen jälkeen, kun se on julkaistu,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Sovellettaessa asetuksen (EU) 2021/1139 26 artiklan 2 kohtaa, Venäjän 24 päivänä helmikuuta 2022 käynnistämää hyökkäystä Ukrainaan pidetään merkittävän markkinahäiriön aiheuttavana poikkeuksellisena tapahtumana.
         
         
            2 artikla
            Menot, joille tämän päätöksen nojalla voidaan myöntää tukea, ovat tukikelpoisia, jos ne aiheutuvat 24 päivän helmikuuta ja 31 päivän joulukuuta 2022 välisenä aikana ja ne on maksettu viimeistään 31 päivänä joulukuuta 2029.
         
         
            3 artikla
            Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
         
         
            Tehty Brysselissä 25 päivänä maaliskuuta 2022.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 247, 13.7.2021, s. 1.
         
            (2)  Euroopan parlamentin ja neuvoston asetus (EU) N:o 1379/2013, annettu 11 päivänä joulukuuta 2013, kalastus- ja vesiviljelytuotealan yhteisestä markkinajärjestelystä ja neuvoston asetusten (EY) N:o 1184/2006 ja (EY) N:o 1224/2009 muuttamisesta sekä neuvoston asetuksen (EY) N:o 104/2000 kumoamisesta (EUVL L 354, 28.12.2013, s. 1).
         
            (3)  Euroopan parlamentin ja neuvoston asetus (EU) 2021/1060, annettu 24 päivänä kesäkuuta 2021, Euroopan aluekehitysrahastoa, Euroopan sosiaalirahasto plussaa, koheesiorahastoa, oikeudenmukaisen siirtymän rahastoa ja Euroopan meri-, kalatalous- ja vesiviljelyrahastoa koskevista yhteisistä säännöksistä ja varainhoitosäännöistä sekä turvapaikka-, maahanmuutto- ja kotouttamisrahastoa, sisäisen turvallisuuden rahastoa ja rajaturvallisuuden ja viisumipolitiikan rahoitusvälinettä koskevista varainhoitosäännöistä (EUVL L 231, 30.6.2021, s. 159).